Document ID: 32011D0877
Publication Date: 2011-12-19

Title and Content:
KOMISIJAS ĪSTENOŠANAS LĒMUMS
(2011. gada 19. decembris)
par saskaņotu efektivitātes atskaites vērtību noteikšanu atsevišķai elektroenerģijas un siltuma ražošanai, piemērojot Eiropas Parlamenta un Padomes Direktīvu 2004/8/EK, un ar ko atceļ Komisijas Lēmumu 2007/74/EK
(izziņots ar dokumenta numuru C(2011) 9523)
(2011/877/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 11. februāra Direktīvu 2004/8/EK par tādas koģenerācijas veicināšanu, kas balstīta uz lietderīgā siltuma pieprasījumu iekšējā enerģijas tirgū, un ar kuru groza Direktīvu 92/42/EEK (1), un jo īpaši tās 4. panta 2. punktu,
tā kā:
(1)
Saskaņā ar Direktīvu 2004/8/EK Komisija Lēmumā 2007/74/EK (2) noteica saskaņotas efektivitātes atskaites vērtības atsevišķai elektroenerģijas un siltuma ražošanai, kas sastāv no vairākām vērtībām, kuras savstarpēji atšķir būtiski faktori, tai skaitā iekārtas izlaides gads un kurināmā veidi.
(2)
Komisijai saskaņotās efektivitātes atskaites vērtības atsevišķai elektroenerģijas un siltuma ražošanai pirmo reizi jāpārskata 2011. gada 21. februārī un pēc tam ik pēc četriem gadiem, lai ņemtu vērā tehnikas attīstību un izmaiņas enerģijas avotu sadalījumā.
(3)
Komisija ir pārskatījusi saskaņotās efektivitātes atskaites vērtības atsevišķai elektroenerģijas un siltuma ražošanai, ņemot vērā dalībvalstu sniegtos datus par ekspluatāciju reālos apstākļos. Labāko pieejamo un ekonomiski pamatoto tehnoloģiju attīstība laikposmā no 2006. līdz 2011. gadam, kas aplūkota pārskatā, liecina, ka attiecībā uz saskaņotām efektivitātes atskaites vērtībām atsevišķai elektroenerģijas un siltuma ražošanai Lēmumā 2007/74/EK paredzētais nošķīrums attiecībā uz koģenerācijas stacijām nav jāsaglabā stacijām, kas tika uzbūvētas pēc 2006. gada 1. janvāra. Tomēr, lai ņemtu vērā labākās pieejamās un ekonomiski pamatotās tehnoloģijas attīstību, atskaites vērtības, ņemot vērā celtniecības gadu, būtu jāturpina piemērot koģenerācijas stacijām, kas būvētas 2005. gadā vai pirms tam. Turklāt, pamatojoties uz neseno pieredzi un analīzi, pārskatā apstiprināts, ka būtu jāturpina piemērot korekcijas koeficientus, kas saistīti ar klimatisko stāvokli. Tāpat būtu jāturpina piemērot korekcijas koeficientus attiecībā uz novērstajiem tīkla zudumiem, jo tīkla zudumi pēdējos gados nav mainījušies. Papildus tam korekcijas koeficienti novērstajiem tīkla zudumiem būtu jāpiemēro stacijām, kurās izmanto koksnes kurināmo un biogāzi.
(4)
Pārskatīšanā nav gūts apliecinājums tam, ka apkures katlu energoefektivitāte pārskata periodā būtu mainījusies, tāpēc saskaņotās efektivitātes atskaites vērtības atsevišķai siltuma ražošanai nav jāsaista ar izlaides gadu. Nebija vajadzīgi korekcijas koeficienti, kas saistīti ar klimatisko stāvokli, jo, ražojot siltumu no kurināmā, termodinamika nav būtiski atkarīga no vides temperatūras. Tāpat nebija jāpiemēro korekcijas koeficienti zudumiem siltumtīklā, jo siltumu allaž patērē ražošanas vietas tuvumā.
(5)
Ir vajadzīgi stabili nosacījumi investīcijām koģenerācijā un ilgstoša investoru uzticība. No šāda viedokļa būtu pareizi piemērot pašreizējās saskaņotās atskaites vērtības elektroenerģijai un siltumam 2012.-2015. gada laikposmā.
(6)
Dati par ekspluatāciju reālos apstākļos neliecina par moderno staciju veiktspējas statistiski ievērojamu uzlabojumu pārskata periodā. Tāpēc Lēmumā 2007/74/EK 2006.-2011. gada laikposmam noteiktās atskaites vērtības būtu jāsaglabā 2012.-2015. gada laikposmā.
(7)
Pārskatīšanā apstiprināts ar klimatisko stāvokli un novērstajiem tīkla zudumiem saistīto pašreizējo korekcijas koeficientu derīgums.
(8)
Vienota atskaites vērtību kopuma izmantošana visam pārskata periodam un atteikšanās no korekcijas koeficientiem attiecībā uz klimatiskām atšķirībām un tīkla zudumiem tika apstiprināta arī siltuma ražošanai.
(9)
Ņemot vērā, ka Direktīvas 2004/8/EK galvenais mērķis ir veicināt koģenerāciju, lai taupītu primāro enerģiju, būtu jārosina vecāku koģenerācijas staciju modernizēšana, lai uzlabotu to energoefektivitāti. Šo iemeslu dēļ efektivitātes atskaites vērtības elektroenerģijai, kas piemērojamas koģenerācijas stacijām, būtu jāpadara stingrākas, sākot ar vienpadsmito gadu kopš stacijas izlaides gada.
(10)
Šī pieeja ir saskaņā ar prasību, ka saskaņotām efektivitātes atskaites vērtībām jābūt balstītām uz principiem, kas izklāstīti Direktīvas 2004/8/EK III pielikuma f) punktā.
(11)
Būtu jānosaka pārskatītas saskaņotas efektivitātes atskaites vērtības atsevišķai elektroenerģijas un siltuma ražošanai. Tādēļ būtu jāatceļ Lēmums 2007/74/EK.
(12)
Šajā lēmumā noteiktie pasākumi ir saskaņā ar Koģenerācijas komitejas atzinumu,
IR PIEŅĒMUSI ŠO LĒMUMU.
1. pants
Saskaņotu efektivitātes atskaites vērtību noteikšana
Saskaņotās efektivitātes atskaites vērtības atsevišķai elektroenerģijas un siltuma ražošanai ir tādas, kādas noteiktas attiecīgi I un II pielikumā.
2. pants
Saskaņoto efektivitātes atskaites vērtību piemērošana
1. Dalībvalstis I pielikumā noteiktās saskaņotās efektivitātes atskaites vērtības piemēro atbilstīgi koģenerācijas stacijas izlaides gadam. Šīs saskaņotās efektivitātes atskaites vērtības piemēro 10 gadus, sākot ar koģenerācijas stacijas izlaides gadu.
2. Sākot ar vienpadsmito gadu pēc koģenerācijas stacijas izlaides gada, dalībvalstis piemēro saskaņotās efektivitātes atskaites vērtības, kas atbilstīgi 1. punktam piemērojamas 10 gadus vecām koģenerācijas stacijām. Šīs saskaņotās efektivitātes atskaites vērtības piemēro vienu gadu.
3. Šā panta nozīmē koģenerācijas stacijas izlaides gads ir kalendārais gads, kurā šī stacija pirmo reizi ražojusi elektroenerģiju.
3. pants
Korekcijas koeficienti saskaņotajām efektivitātes atskaites vērtībām atsevišķai elektroenerģijas ražošanai
1. Dalībvalstis piemēro III pielikuma a) punktā noteiktos korekcijas koeficientus, lai I pielikumā noteiktās saskaņotās efektivitātes atskaites vērtības pielāgotu vidējiem klimatiskajiem apstākļiem katrā dalībvalstī.
Ja oficiālie meteoroloģiskie dati liecina, ka dalībvalsts teritorijā vides temperatūra gadā atšķiras par 5 °C vai vairāk, šī dalībvalsts, par to paziņojot Komisijai, var izmantot vairākas klimatiskās zonas, lai izpildītu pirmajā daļā minētos nosacījumus, izmantojot III pielikuma b) punktā izklāstīto metodi.
2. Dalībvalstis piemēro IV pielikumā noteiktos korekcijas koeficientus, lai I pielikumā noteiktās saskaņotās efektivitātes atskaites vērtības pielāgotu novērstajiem zudumiem tīklā.
3. Ja dalībvalstis piemēro gan III pielikuma a) punktā, gan IV pielikumā paredzētos korekcijas koeficientus, tās vispirms piemēro III pielikuma a) punktā noteiktos koeficientus un tikai pēc tam - IV pielikumā noteiktos koeficientus.
4. pants
Koģenerācijas stacijas modernizēšana
Ja esošu koģenerācijas staciju modernizē un modernizēšanas investīciju izmaksas ir lielākas par 50 % no investīciju izmaksām par jaunu, līdzvērtīgu koģenerācijas staciju, par stacijas izlaides gadu 2. panta nozīmē uzskata to kalendāro gadu, kurā modernizētā koģenerācijas stacija pirmo reizi ražojusi elektroenerģiju.
5. pants
Dažādi izmantotie kurināmie
Ja koģenerācijas stacija darbojas vairāk nekā ar vienu kurināmo, saskaņotās efektivitātes atskaites vērtības atsevišķai ražošanai piemēro proporcionāli dažādu kurināmo radītā enerģijas daudzuma vidēji svērtajai vērtībai.
6. pants
Atcelšana
Lēmumu 2007/74/EK atceļ.
7. pants
Šis lēmums ir adresēts dalībvalstīm.
Briselē, 2011. gada 19. decembrī

Classification:
Level 1 Categories: 100159
Level 2 Categories: 100267
100263
100266
Level 3 Categories: 744
3783
2498
All Categories: 2715
6700
747
757